KTC บวก 5.69% หลังประกาศกำไร Q2/60 โตสดใส
KTC บวก 5.69% หลังประกาศกำไร Q2/60 โตสดใส ล่าสุด ณ เวลา 11.30 น. ราคาอยู่ที่ 111.50 บาท บวก 6.00 บาท หรือ 5.69% สูงสุดที่ 112.00 บาท ต่ำสุดที่ 106.50 บาท มูลค่าซื้อขายที่ 705.06 ล้านบาท
19 ก.ค. 2560

ผู้สื่อข่าวรายงานว่า ราคาหุ้นบริษัท บัตรกรุงไทย จำกัด (มหาชน) หรือ KTC ณ เวลา 11.30 น. ราคาอยู่ที่ 111.50 บาท บวก 6.00 บาท หรือ 5.69% สูงสุดที่ 112.00 บาท ต่ำสุดที่ 106.50 บาท มูลค่าซื้อขายที่ 705.06 ล้านบาท

ด้าน บล.ธนชาต ระบุในบทวิเคราะห์ แนะนำ “ซื้อ” KTC หลังผลกำไรในไตรมาส 2/60 ของ KTC ออกมาแข็งแกร่ง โดยเพิ่มขึ้น 36% จากปีก่อน และ 7% จากไตรมาสก่อน ซึ่งตรงกับประมาณการ ส่งผลให้กำไรรวมในครึ่งแรกของปีนี้เทียบได้เป็น 53% ของประมาณการทั้งปี
โดยยังคงประมาณการกำไรในระดับเดิม เนื่องจากยังคาดว่ามาตรการกำกับสินเชื่อบัตรเครดิต และสินเชื่อบุคคลที่จะออกมาใหม่นี้จะส่งผลกระทบต่อผลกำไรในครึ่งหลังของปีนี้ แต่อย่างไรก็ตามเชื่อว่าราคาหุ้นที่ปรับตัวลงมาได้สะท้อนผลของข่าวร้ายนี้ไปแล้ว
สำหรับปัจจัยการเติบโตหลักในไตรมาส 2/60 คือยอดการใช้จ่ายผ่านบัตรเครดิตที่เพิ่มสูงขึ้น ยอดสินเชื่อที่เติบโต และสัดส่วนค่าใช่จ่ายการตลาดต่อรายได้ที่ลดลง รวมถึงการประหยัดต้นทุนทางการเงินลงได้ โดยยอดการใช้จ่ายผ่านบัตรเครดิตในช่วงห้าเดือนแรกของปีนี้เติบโตขึ้น 5% ซึ่งสูงกว่าค่าเฉลี่ยของกลุ่มอุตสาหกรรม แต่ยังคงต่ำกว่าเป้าหมายที่วางไว้ โดยการเติบโตของยอดค่าใช้จ่ายชะลอตัวลงเหลือ 5.7% ในไตรมาส 2/60 จาก 7.9% ในไตรมาส 1/60
นอกจากนี้ การเติบโตของกลุ่มสินเชื่อบุคคลทำให้ยอดสินเชื่อขยายตัวขึ้น 9% จากปีก่อน ในไตรมาส 2/60 ผลจากการเพิ่มขึ้นของทั้งยอดการใช้จ่ายบัตรเครดิตและยอดสินเชื่อบุคคล ทำให้รายได้ค่าธรรมเนียมเพิ่มขึ้น 12% จากปีก่อน และ 4% จากไตรมาสก่อน ขณะที่ส่วนต่างอัตราดอกเบี้ยสุทธิ (NIM) ปรับตัวดีขึ้นทั้งเมื่อเทียบกับช่วงเดียวกันของปีก่อน และ จากไตรมาสก่อน
ส่วนคุณภาพสินทรัพย์ยังแข็งแกร่ง โดยสัดส่วนหนี้ที่ไม่ก่อให้เกิดรายได้ (NPL) ลดลงเหลือเพียง 1.57% แต่ KTC ยังคงนโยบายการตั้งค่าสำรองสินเชื่ออย่างรัดกุมต่อไป ทำให้ค่าใช้จ่ายทางการเงินเพิ่มขึ้นมาที่ 10% ในขณะที่สัดส่วนค่าสำรองหนี้เสียสูงเกินกว่า 500%